钦定古今图书集成/明伦汇编/氏族典/第039卷 > 江秉谦
## 钦定古今图书集成/明伦汇编/氏族典/第039卷 > 江秉谦

按《明外史江秉谦传》：“秉谦，字兆豫，歙人。万历三十八
年进士。除鄞县知县，用廉能征授御史，侃侃言事。沈
阳既失，朝士多思熊廷弼，而给事中郭巩独论廷弼
丧师误国，秉谦愤，力颂廷弼功。会辽阳复失，廷弼旋
起经略，巩坐妄议夺官，遂与秉谦如仇。兵部尚书张
鹤鸣抑廷弼专庇巡抚王化贞，帝以经、抚不和，诏廷”
臣议，秉谦言极切至。后化贞弃广宁遁，秉谦益愤，乞
寘鹤鸣于法。时大学士沈㴶潜结中官刘朝乳媪客
氏，募兵入禁中，兴内操。给事中惠世扬等再疏力攻，
秉谦与焉，遂假劾鹤鸣疏，出秉谦于外。无何，郭巩召
还，交通魏忠贤，力阻秉谦。家居四年，闻忠贤益乱政，
忧愤卒。居数月，忠贤党卓迈追劾秉谦保护廷弼，遂
削籍。崇祯初，复官。